[pic] | EUROOPA ÜHENDUSTE KOMISJON |

Brüssel 20.11.2007

KOM(2007) 744 lõplik

2007/0258 (ACC)

Ettepanek

NÕUKOGU OTSUS

ühelt poolt Euroopa Ühenduse ja teiselt poolt Serbia Vabariigi vahelise kaubandust ja kaubandusküsimusi käsitleva vahelepingu allkirjastamise ja sõlmimise kohta

(komisjoni esitatud)

SELETUSKIRI

1. Lisatud nõukogu otsuse ettepanek on õigusakt, mille abil Euroopa Ühendus ja Serbia Vabariik (edaspidi „Serbia“) allkirjastavad ja sõlmivad vahelepingu[1].

2. Kooskõlas nõukogu 3. oktoobril 2005. aastal vastuvõetud läbirääkimissuunistega, mida on muudetud 24. juulil 2006, ja pärast kolmekuulist läbirääkimiste peatamist, mis tulenes sellest, et Serbia ei teinud piisavalt koostööd endise Jugoslaavia asjade rahvusvahelise kriminaalkohtuga (EJRK), jätkas komisjon 13. juunil 2007 Serbiaga läbirääkimisi stabiliseerimis- ja assotsieerimislepingu üle. Komisjon teeb nõukogule ettepaneku allkirjastada ja sõlmida stabiliseerimis- ja assotsieerimisleping, kuid see jõustub alles pärast selle ratifitseerimist ühelt poolt nii ühenduse ja kõigi liikmesriikide kui teiselt poolt Serbia poolt.

3. Komisjon teeb kooskõlas läbirääkimissuuniste ning stabiliseerimis- ja assotsieerimislepingu artikliga 139 ettepaneku sõlmida vaheleping kuni stabiliseerimis- ja assotsieerimislepingu ratifitseerimiseni, et stabiliseerimis- ja assotsieerimislepingu kaubandust ja kaubandusküsimusi käsitlevad sätted võiksid jõustuda võimalikult kiiresti peale stabiliseerimis- ja assotsieerimislepingu allkirjastamist. Komisjon pidas Serbiaga läbirääkimisi vahelepingu teksti üle ning parafeeris selle 7. novembril 2007.

4. Nõukogu 18. septembri 2000. aasta määrusega (EÜ) nr 2007/2000 (millega kehtestatakse erandlikud kaubandusmeetmed Euroopa Liidu stabiliseerimis- ja assotsieerimisprotsessis osalevate või sellega seotud maade ja territooriumide suhtes, muudetakse määrust (EÜ) nr 2820/98 ja tunnistatakse kehtetuks määrused (EÜ) nr 1763/1999 ja (EÜ) nr 6/2000)[2] kehtestatud kaubandussoodustusi kohaldatakse paralleelselt vahelepinguga edasi.

5. Pärast seda kui nõukogu ja komisjon on ühiselt jõudnud seisukohale, et poliitilised tingimused on täidetud[3], kutsub komisjon nõukogu üles lisatud ettepaneku põhjal läbirääkimiste tulemusi heaks kiitma ning sõlmima vahelepingu Euroopa Ühenduse nimel ja selle allkirjastama.

2007/0258 (ACC)

Ettepanek

NÕUKOGU OTSUS

ühelt poolt Euroopa Ühenduse ja teiselt poolt Serbia Vabariigi vahelise kaubandust ja kaubandusküsimusi käsitleva vahelepingu allkirjastamise ja sõlmimise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133 koostoimes artikli 300 lõike 2 esimese lõiguga ja artikli 300 lõike 3 esimese lausega,

võttes arvesse komisjoni ettepanekut

ning arvestades järgmist:

(1) Kuni […] allkirjastatud ühelt poolt Euroopa Ühenduse ja selle liikmesriikide ning teiselt poolt Serbia Vabariigi vahelise stabiliseerimis- ja assotsieerimislepingu jõustumiseni on vaja heaks kiita Euroopa Ühenduse ja Serbia vaheline kaubandust ja kaubandusküsimusi käsitlev vaheleping.

(2) Seoses stabiliseerimis- ja assotsieerimisprotsessi raames rakendatud poliitikaga on lepingus sisalduvad kaubandussätted erandlikud ega loo Euroopa Liidu jaoks ühtegi pretsedenti ühenduse kaubanduspoliitikas kolmandate riikide suhtes, välja arvatud Lääne-Balkani riigid.

(3) Leping tuleks seetõttu allkirjastada ja heaks kiita,

ON TEINUD JÄRGMISE OTSUSE:

Artikkel 1

1. Ühenduse nimel kiidetakse heaks ühelt poolt Euroopa Ühenduse ja teiselt poolt Serbia Vabariigi vaheline kaubandust ja kaubandusküsimusi käsitlev vaheleping koos lepingu lisade ja protokollide, samuti lõppaktile lisatud ühisdeklaratsioonide ja ühenduse deklaratsiooniga.

2. Lõikes 1 nimetatud tekstid on lisatud käesolevale otsusele.

Artikkel 2

Nõukogu eesistujal on õigus nimetada isik(ud), kes on volitatud ühenduse nimel lepingule alla kirjutama ja andma hoiule lepingu artiklis 59 sätestatud heakskiitmiskirja.

Brüsselis,

Nõukogu nimel

eesistuja

[1] Vahelepingu sõlmimine on tingimuseks stabiliseerimis- ja assotsieerimislepingu allkirjastamisele, mis on plaanitud 2007. aasta kolmandasse kvartalisse Brüsselis. Et tagada vahelepingu jõustumine võimalikult kiiresti, on mõlemad tegevused käivitatud paralleelselt.

[2] EÜT L 240, 23.9.2000, lk 1. Määrust on viimati muudetud määrusega (EÜ) nr 1946/2005 (ELT L 312, 29.11.2005, lk 1).

[3] 12589/05 ja 12591/05 ÜVJP